
_START_ARTICLE_
Petasos
_START_PARAGRAPH_
Petasos (gr.: πέτασος) er en type rund solhat som blev båret af mænd og ynglinge (efeber) i oldtidens Grækenland, ofte sammen med chlamys, en kort kappe. Den har sin oprindelse i Thessalien og var lavet af filt, læder eller flettet strå. Forsynet med hagesnor kunne den hænge på ryggen._NEWLINE_En type stridshjelm af metal som blev brugt af ryttersoldater fra Athen, havde samme form som petasos. Huller på yderkanten kan være til at fastgøre et overtræk af tekstil._NEWLINE_Petasos − eller en petasosformet hjelm med vinger − blev sammen med blandt andet bevingede sko (talaria-sandaler) og merkurstav (caduceus) kendetegn for Hermes i antikkens kunst. Hermes var de græske guders budbringer som svarede til Merkur i romersk mytologi._NEWLINE_Petasoshjelm, som den fremstilles i billedkunsten, kan ligne den britiske skålformede og cirkelrunde 'brodiehjelm', patenteret i 1915 af John L. Brodie fra London.